XITA TAD-DEHEB Ta' A. BUTTIGIEG Meta tehda t'April ix-xita bnina li tiksi r-raba' b'kisja ħadra fina, tibda ta' Mejju x-xita dehbenija li traxxax minn ġox-xemx għargħar qawwija li jdieheb lill-uċuh barra mid-dwieli u ftit egħlieqi tat-tadam bix-xtieli. U meta ssir tad-deheb sa l-aħħar żbula, u l-pepprin jegħja jiżfen f'tarf il-ħbula, jasal il-minġel ingħawweġ tal-ħassad li jħalli flok iż-żbul raba' bajjad. Wieħed poeta lemaħ ħafna mnieżel ta' qamħ u xgħir maħsud, u b'ħafna pniezel suwed ħażżeż lill-Mewt bħala sultana: tħares mingħajr għajnejn lejhom daħkana. Alla jaħfirlu kemm kien moħħu qsajjar l Ta' qatgħa ta' ħamiem li għad tittajjar ġo kull munzell hemm ġwienaħ bajdanin, tal-pettirossi dbabar ħamranin, hemm ġezziet mielsa ta' merħliet ta' ħrief, u qaqi tat-tiġieġ u bajd bil-qfief, . ta' fuq l-uċuh tat-tfal hemm il-wardiet, hemm fi ftit kliem il-barka tas-smewwiet, il-ħajja. ġdida mmibbta kull rebbiegħa. fuq il-fdal ta'- l-imwiet ta' l-art fil-qiegħa.